再酬常之
作者：許及之
朝代：宋

paragraphs: 理極終必復，孰逃造化機。
司夏流中氣，執衡振嚴威。
有懷渴雲霓，不願雨珠璣。
油然起崚嶒，閃若驚霍揮。
嘉澤徹中霄，凉飈入重扉。
良苗固懷新，冶葉亦生輝。
從欲天匪私，屢豐古實稀。
垂老藉香火，凌晨肅裳衣。
百拜屈我躬，萬感銘我肌。
茲生每有逢，末路敢爲欺。
正爾飽丘壑，及此軫疆陲。
念終抱媿耻，已矣徒傷悲。